Chaufføren af den turistbus, der ved ni-tiden onsdag kørte op bag i en autotransport, er fortsat i kritisk tilstand, oplyser politiet.

Opdateres En buschauffør er i kritisk tilstand, efter han kørte sin bus op bag i en autotransport lidt før klokken 9 på den nordgående motorvej ved Svenstrup. De fire passagerer i bussen slap fra ulykken med knubs, oplyser vagtchef ved Nordjyllands Politi Poul Fastgaard. Der er igen åbent for trafik på motorvejsstrækningen. Flere uheld  i morgentrafikken Den alvorlige ulykke ved Svenstrup var blot en af tre sammenstød på den nordgående motorvej tidligt onsdag. Ved 7-tiden var der et harmonikasammenstød med tre biler involveret mellem frakørsel 27 og 26 ved Aalborg, dog uden personskade,  og lidt efter klokken 8 var der minibus, der kørte op i en forankørende bil. De syv personer i minibussen, fortrinsvis børn, kom lettere til skade ved uheldet, e skete ved frakørsel 28, Aalborg syd. Fællesnævneren for sammenstødene er, at der køres for tæt på motorvejen, især i myldretiden, lyder det fra vagtchefen hos Nordjyllands Politi.